Экзаменхэр къызэрыIахым зэхъуэкIыныгъэхэр халъхьэнущ
Егъэджэныгъэм и IэнатIэм кIэлъыплъынымкIэ федеральнэ къулыкъущIапIэм и унафэщI Кравцов Сергей лэжьыгъэ IуэхукIэ республикэм къыщыкIуам КъБР-м и Правительствэм и УнафэщI Храмов Константин хуэзащ. Ахэр тепсэлъыхьащ Зыуэ щыт къэрал экзаменхэр къызэрызэрагъэпэщымрэ зэрырагъэкIуэкIымрэ теухуа Iуэху щхьэхуэхэм.
Нэхъ япэкIэ къэрал экзаменхэм я егъэкIуэкIыкIэм щытепсэлъыхьащ УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэ Хлопонин Александр щIыналъэхэм я унафэщIхэм ядригъэкIуэкIа видеоконференцым. А псалъэмакъым ипкъ иткIэ Къанокъуэ Арсен республикэм и Правительствэм хуигъэуващ Зыуэ щыт къэрал экзаменхэр къызэгъэпэщыным нэхъ егугъуу бгъэдыхьэну икIи абы пыщIа Iуэхухэм езыр зэпымыууэ щыгъуазэ ящIыну.
КъБР-м и Правительствэм и УнафэщIымрэ Егъэджэныгъэм и IэнатIэм кIэлъыплъынымкIэ федеральнэ къулыкъущIапIэм и унафэщIымрэ я зэIущIэм апхуэдэу къыщаIэтащ егъэджэныгъэм и IэнатIэм щат лэжьапщIэр зыхуэдэр. Курыт еджапIэхэм я егъэджакIуэхэм я лэжьапщIэр илъэсыр къызэрыунэхурэ ику иту процент 11,9-кIэ нэхъыбэ ящIащ икIи ар сом 19710-м нагъэсащ. НэгъуэщIу жыпIэмэ, егъэджакIуэхэм иджыпсту къаIэрохьэ ику иту экономикэм щат мазэ улахуэм нэхърэ сом мини 2-м щIигъукIэ нэхъыбэ. Апхуэдэу сабий садхэм я гъэсакIуэхэм, егъэджакIуэхэм я лэжьапщIэри ику иту сом 16350-м нэсащ, пэщIэдзэ профессиональнэ егъэджэныгъэм и IуэхущIапIэхэми ику иту мазэм сом 15261-рэ къыщалэжь.
ЗэIущIэм апхуэдэу щызэпкърахащ 2014 гъэм Зыуэ щыт къэрал экзаменхэр зэрырагъэкIуэкIыну я мурадыр. Кравцов Сергей зэрыжиIамкIэ, къалэн нэхъыщхьэр а экзаменхэр «Iэмал зэрыIэкIэ нэхъ зэIухауэ, нэфI-ней хэмылъу къызэгъэпэщынырщ. Абы папщIэ гулъытэ хэха хуащIынущ дэтхэнэ еджакIуэми вузым щIэтIысхьэн папщIэ тэмэму экзаменхэр итынымкIэ Iэмалхэр къыхузэгъэпэщыным. ЩIыналъэхэм чэнджэщ иратащ егъэджэныгъэмрэ щIэныгъэмкIэ министерствэм, Егъэджэныгъэм и IэнатIэм кIэлъыплъынымкIэ федеральнэ къулыкъущIапIэм я лIыкIуэхэр, депутатхэр, жылагъуэ лэжьакIуэхэр, адэ-анэхэм ящыщхэр зыхэт лэжьакIуэ гупхэр къызэрагъэпэщыну. ФIэкIыпIэ имыIэу псоми ягурыгъэIуэн хуейщ дяпэкIэ экзаменхэр зэратым ткIийуэ зэрыкIэлъыплъынур икIи абы ехьэлIа хабзэхэр къызэпызыудхэр жэуапым зэрырашэлIэнур.
Храмов Константин къыхигъэщхьэхукIащ Зыуэ щыт къэрал экзаменхэр егъэкIуэкIынымкIэ щыIэ хабзэхэр нэгъэсауэ гъэзэщIэн зэрыхуейр. «Дэ дызыхущIэкъур а экзаменхэр Iэмал зэриIэкIэ нэхъ зэIухауэ зэрекIуэкIыным и закъуэкъым. Абы кърокIуэ еджапIэ нэхъыщхьэм щIэтIысхьа дэтхэнэми хуэфэщэн IэщIагъэ зригъэгъуэтыныр», — жиIащ премьерым.
ЗэIущIэм апхуэдэу кърихьэлIащ КъБР-м и Парламентым и УнафэщI Чеченов Ануар, республикэм егъэджэныгъэмрэ щIэныгъэмкIэ и министр Щхьэгъэпсо Сэфарбий сымэ.
ЗэIущIэр зэфIэкIа нэужь Егъэджэныгъэм и IэнатIэм кIэлъыплъынымкIэ федеральнэ къулыкъущIапIэм и унафэщIхэр,КъБР-м и Пар- ламентым и депутатхэр, КъБР-м и Правительствэм хэтхэр, хабзэхъумэ органхэм, Егъэджэныгъэмрэ щIэныгъэмкIэ министерствэм я унафэщIхэр, муниципалитетхэм я Iэтащхьэхэр, курыт еджапIэхэм я унафэщIхэр, КъБР-м и Жылагъуэ палатэм хэтхэр зэщIыгъуу тепсэлъыхьащ 2014 гъэм Зыуэ щыт къэрал экзаменхэр тэмэму егъэкIуэкIынымкIэ къэув къалэнхэм.
КъБР-м и Iэтащхьэмрэ Правительствэмрэ я пресс-IуэхущIапIэ.
